“มูดี้ส์” เผยเศรษฐกิจบราซิลมีแนวโน้มดีขึ้น แต่ยังฟื้นตัวลำบาก
"มูดี้ส์" เผยเศรษฐกิจบราซิลมีแนวโน้มดีขึ้น แต่ยังฟื้นตัวลำบาก
28 ก.ย. 2559

มูดี้ส์ อินเวสเตอร์ เซอร์วิส สถาบันจัดอันดับความน่าเชื่อถือระหว่างประเทศ เปิดเผยว่า เศรษฐกิจบราซิลมีแนวโน้มดีขึ้น แต่น่าจะยังคงฟื้นตัวได้ยาก เศรษฐกิจบราซิลจะหดตัวลง 3.5% ในปีนี้ ซึ่งหมายความว่าน่าจะหดตัวลงเป็นปีที่ 2 ติดต่อกัน ขณะที่ปี 2560 น่าจะฟื้นตัว 0.5%
มูดี้ส์ ระบุว่า “บทสรุปในการถอดถอนอดีตปธน.ดิลมา รุสเซฟฟ์นั้น เปิดโอกาสให้รัฐบาลชุดใหม่ภายใต้การนำของนายมิเชล เทเมอร์ รักษาการประธานาธิบดีบราซิล สามารถหานโยบายเพือจัดการกับปัญหาเงินเฟ้อ เช่นเดียวกับมาตรการยกระดับวินัยการคลัง”
มูดี้ส์ มองว่า มาตรการของรัฐบาลนั้น “มีบทบาทสำคัญในการบรรเทาความวิตกของนักลงทุน และรักษาระดับกระแสเงินทุน ไปพร้อมกับส่งเสริมความเชื่อมั่น”
อย่างไรก็ดี ตัวเลขคาดการณ์เศรษฐกิจบราซิลนั้นยังไม่ดีเท่ากับที่ได้คาดการณ์ไว้สำหรับตลาดเงิน ซึ่งคาดว่าจะหดตัวลง 3.14% ในปีนี้ แต่จะขยายตัว 1.3% ในปี 2560
ในขณะเดียวกัน ธนาคารกลางบราซิลคาดการณ์ว่าเศรษฐกิจจะหดตัวลง 3.3% ในปี 2559 และขยายตัว 1.3% เช่นกันในปี 2560
รายงานจากมูดี้ส์ ระบุว่า “เสถียรภาพของภาวะเศรษฐกิจจะช่วยควบคุมความตึงเครียดทางการเงินในส่วนของบริษัทบราซิล และจะส่งผลให้องค์กรต่างๆมีผลการดำเนินงานที่ดีขึ้นในระดับหนึ่ง” 